Drakenstein sê hy is reg om besoekers veilig te hou | Netwerk24
Drakenstein sê hy is reg om besoekers veilig te hou
Deur Warda Meyer 04 Desember 2019 16:34
Gerald Esau, uitvoerende direkteur van gemeenskapsdienste van die Drakenstein-munisipaliteit.Foto: Verskaf
Die Drakenstein-munisipaliteit in die Wes-Kaap sê hy is slaggereed om die veiligheid van besoekers en toeriste in die feestyd te verseker.
Die plaaslike owerheid het sewe fokuspunte geïdentifiseer wat deurgaans gemonitor gaan word. Dit sluit in brandvoorkoming en veiligheid; pad- en verkeersveiligheid; grondbesettings; algemene wetstoepassing; oewerveiligheid by die Bergrivier; die beveiliging van munisipale swembaddens en oorde; sowel as toeriste- en besoekersveiligheid.
Volgens die munisipaliteit is daar jaarliks ’n groot toestroming van besoekers na die streek. Dit sluit in buitelandse toeriste sowel as binnelandse vakansiegangers.
Dit dra by tot verkeersopeenhopings terwyl verskeie bekende toerisme-aantreklikhede stampvol is.
Hierdie bedrywige tyd lei dikwels tot misdadige aktiwiteite, verdrinkings en verhoogde drank- en dwelmmisbruik, sê Conrad Poole, uitvoerende burgemeester van die munisipaliteit.
Daarom is dit belangrik om ’n omvattende veiligheidsplan te hê.
Die munisipaliteit sal saam met die Suid-Afrikaanse Polisiediens (SAPD), verkeersowerhede en ander wetstoepassingsagentskappe werk en gesamentlike wetstoepassings-en-misdaadvoorkomingsinisiatiewe vanaf die Drakenstein Sentrale Operasionele Sentrum in die Paarl koördineer, het Gerald Esau, uitvoerende direkteur van gemeenskapsdienste van die munisipaliteit, in ’n voorlegging gesê.
Intussen sal verskeie jong mans en vroue wat deur die Chrysalis-program in wetstoepassing opgelei is, bydra om met hul bobby-on-the-beat-program sigbaarheid in die Drakenstein te verbeter.
Meer oor: Drakenstein-Munisipaliteit
Kaapstad keur plan goed om wetstoepassing te versterk